प्रधान मंत्री श्रीमती इन्दीरा गांधी के लिए उनका प्यार भरा संबोधन भी स्मृति की शाखों पे महकते फूल सा आज भी टिका हुआ है और चाचा जी का स्वर सुनाई पड़ता है,' हमारी बिटिया सरकार ' … ऐसा घना अपनत्व, कोमल ममता से गूंथे पलछिन, मेरे जीवन के अनमोल धरोहर रूपी वरदान की तरह मेरे साथ हैं। आज वे पल , मेरे ह्रदय में पवित्रता बिखेरते हुए सुरक्षित हैं। काश मैं,अपने प्यारे नागर जी चाचा जी की विद्वत्ता या साहित्यिक अवदान के बारे में आप से कुछ कह पाती! परन्तु ये कार्य और ज्ञानी जन के हवाले करती हूँ ! उनके साहित्य पर, उनके अवदान पर, सांस्कृतिक मूल्यों वगैरह पर विद्वान लोग चर्चा करते रहेंगें इस बात का मुझे विशवास है। मेरे लिए तो उनकी और मेरे पापा जी की मित्रता, एक घर के सदस्यों सी घनिष्टता ही मुझे बरबस याद आती है। उनके भाई श्री रतन नागर जी अच्छे कलाकार थे और मेरी अम्मा भी हलदनकर इंस्टीटयूट से ४ साल चित्रकला सीखीं थी। श्री रतनलाल नागरजी श्री साउंड स्टूडियो में फोटोग्राफर थे और तीन दिनों की बीमारी में चल बसे थे। श्री रतन नागर जी का बनया हुआ एक चित्र ' अर्धनारीश्वर ' शायद आज भी पापा जी के घर के सामान में कहीं अवश्य होगा।